Lěpšeho pomjenowanja hač babylěćo drje njemóhli Ralbičenjo za swój wot lěta 2002 stajnje w septembru přewjedowany wjesny swjedźeń nańć. Mjeztym zo bě loni na wšěch třoch dnjach swjedźenja chětro horco było, dyrbjachu so wopytowarjo lětsa trochu ćoplišu drastu woblec.
Ralbicy (aha/SN). K zazběhej pjatk wječor nastupi 14 wohnjowych woborow, mjez nimi pjeć dorostowych, k hašenskemu wubědźowanju pod swětłomjetakami. Najlěpje wotrěznychu wobornicy z delnich Sulšec před skupinu z Róžanta/Sernjan a zastupnistwom ze Smjerdźaceje. Mjez młodźinskimi cyłkami wobsadźi dorost z Pěskec prěnje městno.
Sobotu su štyri mustwa w ludobulu mocy měrili, a wječor witaše wjesna předstejićerka Hana Krawcowa hosći w połnje wobsadźenym stanje na dwuhodźinski program. Tradicionelnje wuhotowa jón něhdźe 50 sobuskutkowacych wšěch generacijow. Hana Krawcowa program přewažnje serbsce moderěrowaše. Swój dźesaćlětny jubilej swjećeše wjesna kapała Brodače. Wjele připóznaća žněješe wot wjesnych muži nawjerćany widejofilm „Wjelk přećiwo hajnikam“.
szl_Latn szl_Latn szl_Latn